MURMANSK 11. apríla (SITA) - Seriál pretekov v behu na lyžiach podobný Tour de Ski s názvom Tour de Barents pripravujú ruskí, nórski a fínski organizátori na záver budúcej sezóny 2008/2009. Päť etáp v troch krajinách za osem dní - to je základný návrh, ktorý sa bude ešte spresňovať. Ako hovorí už samotný názov, preteky sa uskutočnia za severným polárnym kruhom v strediskách v blízkosti Barentsovho mora. Začať by sa malo 4. apríla 2009 v ruskom Murmansku, kde sú naplánované dve etapy. Potom sa celý konvoj pretekárov presunie do nórskeho Vadsö, odtiaľ do fínskeho Inari pri rovnomennom jazere a finále bude 11. apríla v Rovaniemi. Tour de Barents v žiadnom prípade nechce konkurovať Svetovému poháru. Organizátori však predpokladajú, že pozvánku prijmú viacerí pretekári z absolútnej svetovej špičky, ktorí už budú mať v tom čase po sezóne. Účasť na projekte už napríklad prisľúbili aj trojnásobný olympijský víťaz z Albertville 1992 už 45-ročný Nór Vegard Ulvang a víťaz pretekov na 30 km na ZOH v Nagane 1998 o šesť rokov mladší Fín Mika Myllylä.
zs;kj;mj